REGOLAMENT TAL-KUMMISSJONI (KE) Nru 430/2005
tal-15 ta' Marzu 2005
li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ kampjun tal-forza tax-xogħol fil-Komunità li jirrigwarda l-kodifikazzjoni li għandha tintuża għat-trasmissjoni tad-data mill-2006 ’l quddiem u l-użu ta’ subkampjun għall-ġbir tad-data dwar il-varjabbli strutturali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta’ stħarrig kampjun tal-forza tax-xogħol fil-Komunità, kif emendat l-aħħar bir-Regolament tal-Kummissjoni (KE) Nru 2257/2003, u b’mod partikolari l-Artikoli 3, 4(3) (1) u 4(4) tiegħu,
Billi:
(1)
B’konformità ma’ l-Artikolu 4(3) tar-Regolament (KE) Nru 577/98 jinħtieġu miżuri ta’ implimentazzjoni sabiex tiġi definita l-kodifikazzjoni tal-varjabbli li għandha tintuża għat-trasmissjoni tad-data.
(2)
Skond l-Artikolu 4(4) tar-Regolament (KE) Nru 577/98 lista ta’ varjabbli, minn issa ’l quddiem imsejjħa varjabbli strutturali, tista’ tkun identifikata minn fost il-karatteristiċi ta’ l-istħarriġ li jeħtieġ li jkunu mkejla biss bħala medji annwali b’referenza għal 52 ġimgħa milli bħala medji ta’ kull tliet xhur. Għalhekk il-kondizzjonijiet għall-użu ta’ subkampjun għall-ġbir tad-data dwar il-varjabbli strutturali għandhom jiġu stipulati.
(3)
Minħabba l-importanza tad-data dwar l-impjieg u l-qgħad, it-totali għal dawn l-indikaturi għandhom ikunu konsistenti kemm jekk jinkisbu mis-subkampjun annwali kif ukoll fuq il-bażi ta’ medja annwali ta’ l-erba’ kampjuni sħaħ ta’ kull tliet xhur.
(4)
Minħabba l-importanza tad-data miġbura f’moduli ad hoc, din l-informazzjoni għandha tkun kombinabbli ma’ kull varjabbli oħra mill-istħarriġ.
(5)
Il-miżuri stipulati f'dan ir-Regolament huma konformi ma’ l-opinjoni tal-Kumitat tal-Programm Statusistiku mwaqqaf bid-Deċiżjoni tal-Kunsill 89/382/KEE, Euratom (2),
ADOTTAT DAN IR-REGOLAMENT:
Artikolu 1
Il-kondizzjonijiet għall-użu ta’ subkampjun għall-ġbir tad-data dwar il-varjabbli strutturali huma stipulati fl-Anness I.
Artikolu 2
Il-kowds għall-varjabbli li għandhom jintużaw għat-trasmissjoni tad-data mill-2006 ’l quddiem huma stipulati fl-Anness II.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussell, nhar il-15 ta' Marzu 2005.